Bjarne Laustsen (S), 2009-02-27:
På sådan en fredag her, hvor der ikke er så mange til stede, synes jeg alligevel, at det er lidt beskæmmende, at der var ved at sprede sig sådan en snak, måske lidt utilsigtet, om, at smede ikke var særlig gode til ret mange ting.
Da jeg ved, at der er flere smede til stede her i dag, synes jeg bare, jeg vil sige på fagets vegne, at smede er ganske gode til rigtig, rigtig mange ting, og at man kan bruge dem i mange sammenhænge.
Men lige nøjagtig på det her område er jeg nok enig med dem, der kom til at sige, om det virkelig var smeden, der skulle udtale sig om koens tilstand osv.
Så hvis vi bare kan holde den der, vil jeg være tilfreds med det, og jeg har jo heller ikke set, formanden ville gribe ind over for, at man kom til at genere smede.
Jeg forstod også, at det heller ikke var generelt.
Men det, der måske var grund til at sige her, er, at det er lidt underligt, at vi skal hjælpe regeringen.
Og hvorfor skulle vi så det?
Jo, det er tydeligt at se her, at regeringen er kommet galt af sted, i hvert fald på et af de tre punkter, som ministeren beder om at få opbakning til.
Jeg har forstået det sådan, at vi kun har én uddannelsesinstitution, der uddanner dyrlæger, og der sker ofte det, at når man er i gang med en uddannelse, så kan man både blive kærester, og man kan forlove sig, og man kan blive gift, og man kan få børn sammen.
Det betyder så også, at der er nogle dyrlæger, der danner fællesskab, og det gør, at det kan være svært at få det til at hænge sammen.
I hvert fald var der artikler i B.T. tidligere, hvor man var fremme og sige, at hvis man skulle praktisere den her form for virksomhed, var man nødt til at lade sig skille, og at det kunne føre til, at vi fik en sag på halsen fra Den Europæiske Menneskerettighedsdomstol.
Så hvis ministeren er kommet galt af sted, vil vi i Socialdemokratiet gerne hjælpe med at rette op på det punkt.
Det ville da være rimeligt.
Derfor synes jeg, at det vil være en god idé at dele det her lovforslag op, og så vil vi gerne hjælpe regeringen der, hvor de er kommet galt af sted; så kan vi forholde os til det.
Dernæst må regeringen prøve at afklare de punkter, som de har aftale med andre partier om, hvis de synes, at der er noget der.
Vi ved godt, hvor knasterne er henne, og det var nøjagtig den diskussion, der var mellem ordførerne her.
Det er spørgsmålet om, hvorvidt vi skal have dyrlæger eller teknikere, og så kommer det med, hvilke sprog det så skal klares på. Derfor vil jeg godt spørge ministeren i den forbindelse, hvad det er for nogle sprog, ministeren vil have bemyndigelse til at bestemme, at dyrlægerne skal kommunikere på.
Hvis vi skal sige ja til noget i den retning, er det i hvert fald vigtigt, at vi får et signal om, hvad det er.
Jeg tror, der er rigtig mange landmænd, der ikke bare lige kan klare et fremmed sprog.
Den sidste del er jo et spørgsmål om at opfylde de veterinæraftaler, som man indgik her for kort tid siden.
Jeg kan forstå, at i kommentarerne og bemærkningerne til lovforslaget står der, at det kun er V og K's ordførere.
Udformningen af bestemmelsen har været forelagt VK-ordførerne i januar 2008 med henblik på sikring osv. osv., står der.
Det skal jeg slet ikke blande mig i, jeg synes bare, at det er utilfredsstillende, og hvis man er forligspartner og har lagt ryg til det det ene sted, må man da også være med til at udforme reglerne i anden sammenhæng.
Derfor kan vi støtte nogle af punkterne, og vi vil selvfølgelig kigge på det og stille nogle spørgsmål i forbindelse med udvalgsarbejde, men ellers synes vi, at de andre ting, der er direkte båret af et forlig, som ministeren har med andre partier, må man ligesom klare et andet sted.